
Okresný súd Poprad 2Nt/3/2025 8725010124 18. 03. 2025 Mgr. Lukáš Hvizdoš ECLI:SK:OSPP:2025:8725010124.1
Uznesenie X XXX/X/XXXX Okresný súd Poprad, samosudcom Mgr. Lukášom Hvizdošom, v trestnej veci odsúdeného A. B., C. D., nar. XX.XX.XXXX v E., trvale bytom F. B. G. XX, D. E., o žiadosti odsúdeného o zahladenie odsúdenia, takto rozhodol: X XXX/X/XXXX Podľa § 92 ods. 1 písm. c) Trestného zákona v spojení s § 469 Trestného poriadku odsúdenému A. B., C. D., nar. XX.XX.XXXX v E., trvale bytom F. B. G. XX, D. E., z a h l a d z u j e odsúdenie trestným rozkazom Okresného súdu Poprad sp. zn. 5T/96/2011 zo dňa 22.07.2011, právoplatným dňa 17.08.2011. odôvodnenie: X XXX/X/XXXX Okresnému súdu Poprad bolo dňa 07.02.2025 doručené podanie odsúdeného A. B., v ktorom žiadal o zahladenie odsúdenia. V podaní uviedol, že počas podmienky bol vo februári 2010 zadržaný za krádež. Výkon trestu nastúpil v januári 2011, trest trval 2 mesiace. Po uplynutí stanoveného času je bez opakovaného trestného činu. Jeho pracovná situácia si vyžaduje, aby pre vybavenie živnosti žiadal o zahladenie. Ako prílohu predložil svoje čestné prehlásenie a čestné prehlásenie manželky, že od uplynutia trestu viedol riadny život. Trestným rozkazom Okresného súdu Poprad sp. zn. 5T/96/2011 zo dňa 22.07.2011, právoplatným dňa 17.08.2011, bol A. B. uznaný za vinného z prečinu krádeže podľa § 212 ods. 2 písm. d) Trestného zákona formou spolupáchateľstva podľa § 20 Trestného zákona, za čo mu bol uložený trest odňatia slobody v trvaní 2 (dvoch) mesiacov so zaradením do ústavu na výkon trestu odňatia slobody s minimálnym stupňom stráženia. Odsúdený nastúpil na výkon trestu odňatia slobody dňa 24.01.2012. Dňa 24.03.2012 bol prepustený na slobodu. Skutočný výkon trestu odňatia slobody vo veci vedenej na Okresnom súde Poprad sp. zn. 5T/96/2011 tak neprevýšil 1 (jeden) rok. Podľa § 92 ods. 1 Trestného zákona, súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej a) desať rokov, ak ide o odsúdenie na trest odňatia slobody prevyšujúci päť rokov, b) päť rokov, ak ide o odsúdenie na trest odňatia slobody prevyšujúci jeden rok, c) tri roky, ak ide o odsúdenie na trest odňatia slobody neprevyšujúci jeden rok. Podľa § 469 Trestného poriadku, o zahladení odsúdenia rozhoduje súd na žiadosť odsúdeného, osôb, ktoré by mohli v prospech odsúdeného podať odvolanie, alebo na návrh záujmového združenia občanov uvedeného v § 4 ods. 2; pred uplynutím doby uvedenej v § 92 ods. 1 Trestného zákona môže podať
žiadosť o zahladenie odsúdenia len odsúdený. O zahladení odsúdenia mladistvého rozhodne súd aj bez návrhu alebo žiadosti. Podľa § 470 ods. 1 Trestného poriadku, o zahladení odsúdenia rozhoduje predseda senátu okresného súdu, v ktorého obvode odsúdený v čase podania návrhu má bydlisko alebo kde naposledy mal bydlisko. Zahladenie odsúdenia vždy predpokladá, že trest, o zahladenie ktorého ide, odsúdený už vykonal, bol odpustený alebo jeho výkon bol premlčaný. Podmienky pre zahladenie odsúdenia sa posudzujú podľa Trestného zákona účinného v čase, keď súd o uplatnení tohto inštitútu rozhoduje. Zahladenie odsúdenia je fakultatívny inštitút, ktorého uplatnením sa odsúdenie nezrušuje, len zanikajú jeho účinky vo vzťahu k odsúdenému a navonok vo vzťahu k ostatným osobám (avšak podľa § 20 ods. 2 písm. c) zákona č. 192/2023 Z. z. o registri trestov v odpise registra trestov sú uvedené údaje o odsúdeniach, hoci podľa rozhodnutia súdu alebo na základe zákona boli zahladené). Súd pri rozhodovaní o žiadosti zisťuje, či sú splnené zákonné podmienky a to, či odsúdený trest vykonal (resp. či mu bol trest odpustený alebo už je premlčaný výkon trestu) a či najmenej počas doby stanovenej Trestným zákonom viedol riadny život. Doba troch rokov potrebná na zahladenie odsúdenia vo veci Okresného súdu Poprad sp. zn. 5T/96/2011 zo dňa 22.07.2011, právoplatným dňa 17.08.2011, u odsúdeného začala plynúť odo dňa 25.03.2012 (nasledujúci deň odo dňa prepustenia z výkonu trestu odňatia slobody) a trvala do 25.03.2015. Podľa odpisu registra trestov sa odsúdený v rozhodnej dobe od 25.03.2012 do 25.03.2015 a ani po jej uplynutí nedopustil žiadneho trestného činu. Podľa správy o trestnom stíhaní odsúdeného podanej Okresným riaditeľstvom Policajného zboru v Kežmarku, Odborom kriminálnej polície, má súd za preukázané, že od 01.01.2012 až doposiaľ sa voči odsúdenému neviedlo žiadne trestné stíhanie. Z lustrácie centrálnej evidencie správnych deliktov a priestupkov u odsúdeného nevyplýva žiadny záznam. Podľa správy o povesti vypracovanej obcou F. B. G. odsúdený žije s manželkou a maloletými deťmi. On aj manželka pracujú. Odsúdený vedie usporiadaný život, snaží sa mať stálu prácu, aby rodine zabezpečil všetky potreby na dostačujúcej úrovni. Na odsúdeného nie sú v mieste bydliska žiadne sťažnosti. Zo zabezpečených správ a lustrácií má súd za preukázané, že odsúdený sa v rozhodnej dobe od 25.03.2012 do 25.03.2015 nedopustil žiadneho trestného činu ani priestupku, nebolo voči nemu vedené trestné stíhanie a ani po jej uplynutí nedošlo k jeho odsúdeniu za trestný čin. V mieste trvalého bydliska je odsúdený obcou hodnotený kladne, vedie usporiadaný život, snaží sa mať stálu prácu, nie sú na neho žiadne sťažnosti. Súd, ktorý rozhoduje o zahladení odsúdenia, musí skúmať, či od doby vykonania trestu odňatia slobody až do doby rozhodovania o zahladení odsúdenia existuje nepretržitá doba vedenia riadneho života, v tomto prípade trojročná doba, o ktorej možno s istotou vyhlásiť, že v tomto časovom úseku odsúdený viedol nepretržite riadny život. V čase rozhodovania súdu uplynula zákonom stanovená doba na zahladenie odsúdenia a zároveň súd konštatuje, že od výkonu trestu odňatia slobody existovala nepretržitá trojročná doba, počas ktorej odsúdený viedol riadny život. Vzhľadom na vyššie uvedené, súd žiadosti o zahladenie odsúdenia trestným rozkazom Okresného súdu Poprad sp. zn. 5T/96/2011 zo dňa 22.07.2011, právoplatným dňa 17.08.2011, vyhovel tak, ako je uvedené vo výroku tohto uznesenia. Podľa § 93 odsek 1 Trestného zákona, ak bolo odsúdenie zahladené, hľadí sa na páchateľa, ako keby nebol odsúdený.
Poučenie: X XXX/X/XXXX Proti tomuto uzneseniu možno podať sťažnosť do 3 pracovných dní odo dňa oznámenia na Krajský súd v Prešove prostredníctvom Okresného súdu Poprad. Sťažnosť má odkladný účinok

